रांची. चुटिया के राजमिस्त्री शंकर लोहरा (40) का स्कूटर बुधवार रात करीब एक बजे रेलवे स्टेशन सामने डिवाइडर से टकरा गया। वह गंभीर रूप से घायल हो गए। पीसीआर वैन-21 पहुंची। उन्हें सड़क से उठाया और जीआरपी बैरक के पीछे फेंक दिया।
आसपास के दुकानदारों ने जब अस्पताल ले जाने को कहा, तो डांटकर चुप करा दिया। वह रातभर घायल अवस्था में पड़े रहे। मुंह और नाक से खून गिरता रहा। गुरुवार सुबह सात बजे जीआरपी के एएसआई धीरेंद्र कुमार ड्यूटी पर पहुंचे तो उन्हें इसकी जानकारी मिली। उन्होंने रेलवे के डॉक्टर संजीव कुमार को बुलाया। प्राथमिक उपचार किया, लेकिन अस्पताल भेजने में अमानवीयता की हद पार कर दी। उन्हें उठाकर ऑटो में पैरों तले डाल दिया और रिम्स भेजा। शंकर की हालत अभी गंभीर है।
सात घंटे तक बहता रहा खून
-स्टेशन के सामने रात एक बजे दुर्घटना।
-पीसीआर-21 ने अस्पताल ले जाने की बजाय बैरक के पीछे डाल दिया।
-यह देखकर भी पास के दुकानदार चुपचाप घर चले गए।
-सुबह सात बजे जीआरपी ने रेलवे के डॉक्टर से प्राथमिक उपचार कराया।
-करीब आठ बजे ऑटो में डालकर रिम्स भेज दिया।
प्रत्यक्षदर्शी बोले- पुलिसवालों ने डांट कर चुप करा दिया
स्टेशन रोड के दुकानदारों ने कहा-हमने पुलिसवालों से घायल काे अस्पताल ले जाने को कहा तो हमें डांटकर कहा, यह जीआरपी का मामला है। वही देखेगी।
इस तरह बदल रहे हैं बयान
पीसीआर-21 के एएसआई संजीत कुमार चौधरी ने कहा, रात में जमादार रविदास की ड्यूटी थी। घायल को अस्पताल पहुंचाना चाहिए था। पता नहीं, क्यों अस्पताल नहीं ले गए। रेल डीएसपी अवधराम सिंह ने कहा, घायल को जीआरपी ने अस्पताल पहुंचाया है। जिला पुलिस के वरीय अधिकारी से बात करेंगे ताकि दोबारा ऐसा न हो। दोनों पुलिस एक ही है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva